સન ૧૯૪૮ના અંતિમ દિવસોમાં જ્યારે શ્રી સ્વામી નિજબોધાનંદજી મહારાજે દિવ્ય જીવન સંઘના મહામંત્રીપદનો ત્યાગ કર્યો ત્યારે શ્રી ગુરુદેવે શ્રી શ્રીધરને તેમના સ્થાને નિયુક્ત કર્યા. આમ થવાથી તેમના ઉપર હવે સંઘની વ્યવસ્થાની મહાન જવાબદારી આવી પડી. આ નિયુક્તિ બાદ સત્વરે તેમણે સંસ્થાની તમામ પ્રવૃત્તિઓમાં ઉપસ્થિત રહીને સલાહ વગેરે આપીને તથા સ્વકીય બુદ્ધિમત્તાપૂર્વક તે પદનું ઉચિત વહન કરીને નેતૃત્વનાં આધ્યાત્મીકરણનું ઉચ્ચ ઉદાહરણ પૂરું પાડ્યું. તેઓ સૌને પોતપોતાની ચેતનાને દિવ્ય ચેતનામાં પરિણીત કરવાની પ્રેરણા આપતા અને તે દિશામાં ઉત્સાહિત પણ કરતા રહેતા.